
PROJEKTS uz 08.07.2026.

vēlamais datums izskatīšanai: Finanšu komitejā 15.07.2026.
domē: 30.07.2026.
sagatavotājs: Vija Tomiņa
ziņotājs: Oksana Brūvere

	LĒMUMS	
Ādažos, Ādažu novadā
				
2026. gada 30. jūlijā					Nr.«DOKREGNUMURS»	

Par 10. klasēm 2026./2027. mācību gadā pašvaldības vispārējās izglītības iestādēs
Saskaņā ar Izglītības likuma 17. panta pirmo daļu pašvaldības pienākums ir nodrošināt jauniešiem iespēju iegūt vidējo izglītību. Savukārt Vispārējās izglītības likuma 41. panta otrā daļa paredz, ka vispārējās vidējās izglītības iestāde ar dibinātāja atļauju var noteikt uzņemšanas kritērijus.
Ņemot vērā, ka 2025./2026. mācību gadā Ādažu vidusskolā pamatizglītības programmu  absolvēja 170 9.klašu skolēni un Carnikavas vidusskolā 62  9.klašu skolēni, Gatavojoties 2026./2027. mācību gadam, Ādažu vidusskolā saņemti 148 pieteikumi mācību uzsākšanai vispārējās vidējās izglītības programmās, no kuriem 127 iesnieguši Ādažu vidusskolas absolventi. Carnikavas vidusskolā saņemti 113 pieteikumi mācību uzsākšanai vidusskolā, no kuriem 101 iesniegums saņemts no skolēniem, kuru deklarētā adrese ir Ādažu novadā.
Lai nodrošinātu plašākas iespējas Ādažu novada jauniešiem turpināt izglītību pēc pamatizglītības ieguves, saglabātu izglītības pēctecību un izpildītu pašvaldībai noteikto pienākumu nodrošināt vidējās izglītības pieejamību, ir lietderīgi palielināt vidusskolas 10. klasēs uzņemamo izglītojamo skaitu. Tādējādi 2026./2027. mācību gadā Ādažu vidusskolas 10. klasēs kopumā nosakāms uzņemt līdz 90 izglītojamajiem un Carnikavas vidusskolā – līdz 54 izglītojamajiem. Palielinot uzņemamo izglītojamo skaitu, tiks saglabāti priekšnosacījumi kvalitatīvas un mūsdienīgas izglītības nodrošināšanai. 
Uzņemamo izglītojamo skaita palielināšana nerada papildu slodzi telpu kapacitātei un ir īstenojama, izmantojot izglītības iestādes rīcībā esošos personāla, materiāltehniskos un organizatoriskos resursus. 
Plānotais uzņemamo izglītojamo skaita pieaugums ir samērīgs un pamatots ar faktisko pieprasījumu pēc vidējās izglītības, vienlaikus nodrošinot racionālu pašvaldības resursu izmantošanu un īstenojot pašvaldības pienākumu sekmēt vidējās izglītības pieejamību novada jauniešiem.
Lēmuma izpildei nav nepieciešams papildu pašvaldības budžeta finansējums, jo uzņemamo izglītojamo skaita palielināšana ir nodrošināma esošo budžeta līdzekļu – valsts budžeta mērķdotācijas, pašvaldības finansējuma resursu ietvaros.
Pamatojoties uz Pašvaldību likuma 4. panta pirmās daļas 4. punktu, Izglītības likuma 17. panta pirmo daļu, kā arī ņemot vērā domes Finanšu komitejas 15.07.2026. atzinumu, Ādažu novada pašvaldības dome 
NOLEMJ:
1. Noteikt uzņemamo skolēnu skaitu Ādažu novada pašvaldības vispārējās vidējās izglītības iestāžu 10. klasēs 2026./2027. mācību gadā:
1.1. Ādažu vidusskolā – līdz trim 10. klasēm, ar kopējo izglītojamo skaitu ne vairāk kā 90;
1.2. Carnikavas vidusskolā – līdz divām 10. klasēm, ar kopējo izglītojamo skaitu ne vairāk kā 54.
2. Ādažu vidusskolas un Carnikavas vidusskolas direktoriem organizēt šī lēmuma izpildi, nodrošinot uzņemšanu 10. klasēs atbilstoši izglītības iestāžu apstiprinātajiem uzņemšanas noteikumiem.
3. Centrālās pārvaldes Izglītības un jaunatnes nodaļai kontrolēt šī lēmuma izpildi.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

